
VORREDE 


ON die erschta zeita in historie hen die leit 
fon alle laender ihra kinner g’lernd wie 
ihra land en reich bekomma is, und fon ihra 
grosse helda.. Des hat helda aus die kinner 
g’macht. 

So set es in America sei. Die buhva und 
maed missa die historie fon ihrem land wissa 
oder es is nix doh sie patriotisch zu macha. Die 
grosse patriots hen g’sehna das es noetig is so en 
buch wie des in die haend fon unser yunge leit 
zu duh, und nach dem das mei alte freind— 
der James Gordon Bennett, Rev. Parkhurst, und. 
der James Witcombe Reily—der task uf mich 
g’forceed hen, hab ich aw g’nomma es zu 
schreiva.. Now doh schteht nix g’schrivva 
except was yeder schul buh wissa set fer en 
guter citizen aus ihm zu macha. 

In der ferfassung diesem buch hat der, 
Swinton, der Butler, und en schoe glae weibs- 
mensch als schulteacher mir g’holfa etliche 
zwanzig yohr zurick. Eb ich es zum drucker 

gevva hab, hab ich es zum Rev. Parkhurst 
g’schickt fer correction, so das nix gedruckt 
werd das net recht is. Er sagt es is alles recht, 
und duht es hoch recommenda. 

Der Bill Wissbaum hat die picters g’macht 
das in dem buch sin. Er sagt das wann er 
dorrich sei alt schule buch guckt kumma die 
sacha so frish in sei gedanka als wann der 
schulemaester sie yuscht nei g’schlaga het. So 
kenna mir uns druf ferlossa das sie correct sin. 

Fergess net das ich des land net g’macht hab 
und bin net responsible fer die thata unser 
forfaeter. Des is die historie fon eirem land, 
und wann es eich net suit is es net die 


schuld fom 

EINLEITUNG. 


M aufang hat Gott die welt erschaffen. Mir 
wissa net eb America sellie zeit in die welt 
war oder net, avver unser hochie professors saga 
das es war. Dael professors 'saga aw das 
Paradise, wo Adam und Eve g’woned hen war 
in dem land, und doh hat der sind fluth die leit 
ivvernomma und em Noah sei ark nivver 
g’nomma zu Asia wo en new sort leit uf 
g’ wachsa is. 

Now die leit hen sich nie bekimmert wie gross 
das die welt is. ‘s wora net so fiel leit und sie 
hen ennoner net rum schieva missa fer sich rum 
draea wie sie heit missa. Dort in Asia hen sie 
sich fermehrt bis sie gans Asia, Earope und 
Africa g’fillt hen. Noh hen sie ausgucka missa 
fer meh blatz. 

Die leit in die Mittelzeiten wora in grosse 
dunkelheit und hen net fiel g’wist fon der welt 
weil die grosse professors das mir now hen noch 
net gebora wora. Sie hen net g’wisst das die 
welt rund is, und rollt in der luft rum. Sie hen 
g’maent sie is flat wie en blank. Die priester 
wora die aensige leit das en lerning g’hat hen, 

und sie hen g’sad das die welt flat is, und der 
das sie contradict hat, hat sei kop ob g’hackt 
grickt. 

Es war die fashion unnich die schifleit zu 
sehna wer es weitscht fom land geh kann ohne 
ab falle ; und dael sin ordlich weit ganga. E’ 
Englisher war so weit das er g’maent hat alle 
minut er fallt bald ob, und er is rum gedreht 
und is widder haem. 

Sei erfahrung hat die scientists in sellem tag 
schtudya und denka g’macht, und sie hen en 
holvie notion grickt das die welt maecht rund 
sei, avver sie hen sich g’farricht so zu saga. 

Die Norseleit sin weiter fon haem g’schifft wie 
die anre leit, und im yohr 983 is der Lief der 
Glicklich so weit rivver kumma bis an Rhode 
Island. Des land war schoe zu seiner auga, und 
er hat es Vinland g’haesa weiler g’maent hat das 
des der blatz is wo- der alt Baccus als hie is fer 
en suff ab zu schlofa.. Nach dem sin die 
Norseleit oft rivver kumma, avver die Insching 
hen sie all g’mord, so das wie der Columbus 
rivver kumma is wora ken Norseleit meh doh. 

Es werd efters g’frogt wo die Insching haer 
kumma sin. Ich und niemand schunscht waes 
des, avver daelleit maena das wie die leit sich 
fermehrt hen in Asia nach em sind fluth sin e’ 

dael fon insel zu insel g’schwomma im South See 
bis sie rivver kumma sin an Cape Horn. Now 
hen sie sich g’farricht widder zurick zu 
schwimma und sin doh geblivva. Des is 
glaublich. 


Die Norseleit im Bacchus seim Land 


Ich hab en dififerente opinion. Ich und der 
Darwin agreea in dem. Er sagt uns das im 
aufang wie cosmos gleichartig is worra, hat 
entwickelung aug’fanga, aus welchem molecule 
g’wachsen sin, Molecule hen protoplasm 

g’macht, und bald war alles licht. Wo licht is, 
is aw laeva, und als des licht g’wacksa is hat es 
plastisch zelle g’macht, fon welchem: der 
primordial keim kum- 
ma is. Der primor- 
dial keim hat sich zu 
protogene gedreht ; 
protogene hat sich zu 
eocene gedreht, und 
aus eocene is leven- 
dich schtoff kumma. 
Dieerschte levendiche 
dinge wora die Sim- 
iads; die Simiads 
hen sich entwickelt 
in unnerschiedliehe 
anthropomeorphic 
primordials. Und 
doh is wo die Insching 
hzer kumma sin. 
Now, fom aufang 


war es geordert das 
dael leit dumkep sei 


En Insching 


sella, und anre sella schmaert sei, und die 
schmaerta sella die dumkep morda und die 
welt nemma. In dem sehna mir das die 
weisa leit en recht g’hat hen doh rivver kumma 


EINLEITUNG 5 


und America zu nemma. Es war so geordert 
fom aufang. 

Die welt hat lang g’wort fer en man fer der 
lead zu nemma die dumkep aus zu butza. 
Endlich, im yohr A. D. 1492, hat sie der recht 
man—der Christopher Columbus—g’funna. Er 
hat es bescht geduh das er hat kenna, avver sei 
job is noch net fertig. 


Epoche I.—ENTDECKUNGEN 


Der Christopher Columbus Macht Sei Theory 
Bekannt und Grickt Hilf Fon Die Spanish 
Koenigin—Er Entdeckt America— Andere 
Entdeckungen 


DER COLUMBUS ENTDECKT AMERICA 


IE leit im Alte Welt hen net g’wist das die 
welt rund is und das noch en land weit 
ivver em see leit. E’ tag hen der Columbus und 
e' paar anre kerls en argument g’hat wo die 
sonn hie geht fer schlofa. Dael fon ihnen hen 
contend das irgends en loch is das sie dorrich 
schloopt und en onner loch wo sie widder raus 
graddelt. Die map macher hen fergessa die 
lecher maricka uf die maps so das niemand g’wist 
hat wo sie sin. 

Der Columbus hat contend das wann die sonn 
indie ruh geht mus sie en bett hovva, und er 
hat drei cent g’wet das irgends noch en land is 
wo sei hie geht. 

Die anre kerls hen des net geglaubt und hen 
die Koenigin Isabell dafon g’sad das der Colum- 
bus so en grosser lingner is. Die Isabell hat 
grad g’schickt fer der Columbus und er hat ihr 
alles gans klahr und deitlich g’macht. Wie er 
fertich war rede hat sie zu ihm g’sad, ‘‘ Now 
Christofel, geh und entdeck des neu land und 
wann du es g’funna hascht, bring es mit haem; 
ferleicht kann ich es ferkaufa.’”’ 

“ Yah,’”’ sagt der Columbus, ‘des land leid 
ivver em see und ich hab ken schiff fer nivver 
geh. 

Dann is die Isabell drah ganga und hat 
ihra goldiche watch und finger rings gepawned 
zum alte Isaac Schleifschtein, und hat drei schiff 
gekauft. 

Der Columbus hat noh e’ paar menner grickt 
fer mit geh, und sie sin ab g’schtaert. Die sonn 
is ihnen avver for kumma und is sellie nacht 
erscht an’s neu land kumma. Der Columbus 
hat net g’wist das esso weit is, und er und sei 
schiffleit hen die zeit ferdrivva in die sonn um 
die welt yaga und karta schpiela. 

Endlich sin die kerls des ding laedich worra 
und sie hen aus g’macht sie morda der Columbus 
und gehn haem wann sie net bald land erlanga. 
E’ kerl is nuf zum Columbus und hat sei duwoch 

aus em maul, zurick gezoga, und g’sad, ‘‘Ich 
hab en notion dir der kop ab schmeissa.’’ 

Der Columbus war avver uf zu seiner tricks, 
und eb der kerl schmeisa hat kenna, hat er 
ihm uf die schtern g’schlaga das sei tzae-negel 
ob g’fora sin. Nach dem war alles ruhig uf 
schiff-bord. 

Endlich hen sie land g’sehna un der naechst 
tag, der ı2 October, 1492, sin sie augland uf en 
glae insel naechst zum grossa land. Wie der 
Columbus augland is hat er grad g’sad. “Im 
name des Spanish koenigreich is des land mei 
und der Isabella.’ Dann kummt en alter 
Insching fon hinner en baum und sagd, “Ich 
denk net. Ich hab en mortgage uf dael und du 
muscht mich erscht leddera eb sel grickscht. ’’ 
Des hat der Columbus e’ wenning ferschrocka, 
avver er war grad willich freindlich zu sei. Sie 
hen mitnonner e’ paar glesser bier gedrunka und 
der Columbus is noh fort. 

Er hat e’ paar anre inseln entdeckt und is noh 
haem. Avver es land war zu gross, er hat es 
net mit nemma kenna. Wieer haem kumma is 
und hat des land net mit gebrocht hat die Isabell 
ihn g’frogt wo esland is. Er hat ihr g’sad es is 
zu gross fer mit bringa. Die Isabell hat ihn 
etliche mohl zurick g’schickt fer es schtickweis 

bringa, avver alle mohl hen die Insching ihn es 
net nemma glost, und er is zurick ganga ohne. 

Endlich hat der alt Schleifschtein sei gelt 
wella, und die Isabell war hart uf und hat net 
bezahla kenna weil der Columbus net des land 
mit gebrocht hat. Der Schleifschtein hat noh 
der Isabella ihra jewelry ferkauft an fuftzig 
procent ovvich em regular preis. Des hat die 
Isabell so ferzernt das sie der Columbus todt 
g’schlaga hat. Sie hat sei todter kerper nach 
America g’schickt zu fergrauva sei. 

Der Columbus, so lang das er g’laebt hat, hat 
ken ehra g’hat fon der leit; avver now das er 
manche yohra todt is, ehra ihn alleleit. Er war 
en grosser man und war wirdich fiel ehra und en 
pension zu hovva. 


ANDERE ENTDECKUNGEN 


Nach dem das der Columbus haem kumma is 
fon sei erschte trip und hat alles kund g’macht 
was er g’sehna hat, is die gans welt bald narrisch 
worra. Fiel onre schiff-menner hen ihra glick 
broviera wella und e’ wennig ehr und, ferleicht, 
en pension, ziega wella fon ihra government. 
Der Columbus war avver doch der erscht das 
main land erlangt hat; er hat Central America 
erlangt uf sei letschte trip do rivver. 

Des land set Columbia haesa, nach em Colum- 
bus, avver im yohr 1494 iseen Italian mit name 
Americus Vesputius rivver kumma und is in 
South America augland. Wie er haem kumma 
is und hat sei erfahrung ferzaelt hat en Deutscher 
en map fom land g’macht und hat es America 
g’haesa. 

Grad nach dem das der Columbus des land 
g’funna hat, sin fiel Spanier rivver kumma ihra 
haemet macha uf die inseln wo der Columbus 
entdeckt hat. Die Spanier wora unruhig und 
hen immer ihra auga uf g’hat fer en besser land. 

In 1513 is der Balboa augland am Isthmus fon 
Panama. Dort hat er sei schiff uf der buckel 
g’nomma und hat es ivver land gedraga, nivver 
an der Pacific See. In seiner fusstappa wird 
der Panama Canal now gegrauva. 

Der alt Ponce De Leon war governier fon 
Cuba. Er hat en notion grickt das irgends en 
quell der ewige yugend is und in ı512 is er 
ganga die quell sucha. Endlich is er augland in 
en frem land, und er hat es Florida g’haesa weil 
alles foll bluma war. An alle revver das er 
g’sehna hat is er nei ganga schwimma. Er 
hat sich even in die schleimicha schwamps rum 
grullt wie en sau in en dreck loch, avver sei 
yugend is nimmy kumma. Er het sich zum 


ENTDECKUNGEN 15 


deifel ferkaufa sella, wie der Dr. Faustus; avver 
ferleicht war der deifel zu g’scheit. 

Anre Spanier das entdeckungen g’macht hen 
wora die folgende: 

In 1517 hat Cordova Yucatan g’funna: in 1519 
hat Cortez die Aztec Insching in Mexico g’mord 
und g’raubt ; in ı520 is der Allyon g’ledert 
worra fon der Insching in South Carolina; und 
im nemliche yohr is der Magellan gans um die 
welt ganga mit seiner schiff. In 1539 hat der 
De Soto der Mississippi Revver g’funna. Es 
wasser in dem revver is gehl, und guckt wie 
Weiner Maertzen bier. Wie der De Soto des 
g’sehna hat is er durschtich worra, fer er hat fer 
en lange zeit ken bier g’hat, und er hat broviert 
der revver leer saufa. Er hat en markwerdicher 
suf aw grickt, und hat e’ paar yohr travla missa 
fer es oblaufa. Wie er widder zurich kumma is, 
hat er der same trick broviert. Wie er der 
revver halver leer g’suffa g’hat hat is er fer- 
schprunga, und sei nachfolger hen ihm en hund’s 
leicht g’macht. 

Etliche anre Spanier hen entdekungen 
g’macht, avver sie sin net werth fer derfon 
schwetza. 

Die Francosa sin grossie fish esser, und der 
g’schmack fon die fish in New Foundland hat 

sie doh rivver gezoga. Aufangs in 1503 sin sie 
kumma und hen entdeckungen g’macht. In 
1506 hat der Denys der St. Lawrence Revver 
e’funna. Der Cartier, Coligny, Melendez und 
etliche anre sin aw rivver kumma, avver ihra 
entdeckungen wora all in Nova Scotia und 
Canada. Der De Monts und Champlain sin 
avver runner kunıma so weit als Pennsylvania. 
Die Francosa hen aw, wie die Spanier, leit an 
die neue bletz glost, und hen es land g’nomma 
im name dem Francosishen koenig. 

England war net weit hinner noch in derer 
bisniss weil sie immer ahead fon anre sei will. 
Wie der Heinrich VIII g’haert hat das en neu 
land g’funna is, hat er der John und Sebastian 
Cabot rivver g’schickt in 1494 fer ihm en schtick 
ob hocka. 

Nach em Heinrich seim todt is der Ed VI uf 
der thron. Der Ed hat druvel genunk derhaem 
e’hat und hat sich net geboddert wega sacha 
wofon er so wennig g’wist hat. 

Nach em Ed seim todt war die Blutich Mary 
koenigin. Sie het gern en man g’hat avver ken 
Englisher hat sie wella, so hat sie der Philip II 
fon Spain, g’heiert. Der Philip het aw gern en 
frau g’hat, und ken decentie frau hat ihn 

ferlangt, so hat er die Mary g’heiert. Des hat 
beide die Englishe und Spanishe g’schtopt fon 
doh rivver kumma weil es, ferleicht, unfrieda in 
die koeniglich familia macha het kenna. Die 
Mary hat net lang g’laebt, und in 1558 is die 
Elizabeth uf der thron ganga. 

Die Lisbeth war en alt-zeit schport, und hat 
ihra schiff leit geh glost, und in 1579 hat sie der 
Francis Drake um die welt g’schickt. Im 1583 
hat sie der Humphrey Gilbert rivver g’schickt 
en colony zu blanza in New Foundland, avver 
des is net gut aus gedreht. 

Now die Lisbeth war en alt maedel, avver doch 
war sie ın lieb g’falla mit zwae kerls und hat net 
g’wist weller das sie heiera set. So hat sie ihra 
mind uf g’macht das sie die kerls loss warra 
muss. Aener, der Walter Raleigh hat sie nach 
America g’schickt in der hoffnung das die 
Insching ihn morde; der anner, der Earl fon 
Leicester, hat sie in die bresent geduh bis die 
hitz fon ihra lieb ob g’wora is. Wie sie ihn aus 
die bresent glost hat, hat sie ihn am hed fon 
der armee geduh so das er g’schossa werdt. 

Der Raleigh avver hat gut arwet geduh doh, 
und hat e’ paar colonies geblanzt in en land das er 
Virginia g’haesa hat, nach die yungfrau (Virgin) 
koenigin. Des war in 1606. Der Raleigh hat 

noh en monopoly uf die colonizing bisniss g’rickt 
und er und zwae schtock companies, die London 
und die Plymouth Company hen die bisniss recht 
g'runnt. 

Die Holland Deutsche hen aw ihra glick 
broviert und in 1609 is der Heinrich Hudson der 
revver nuf ganga das heit noch sei name hat. 

Zu England missa mir die ehra gevva fer 
schier all die colonies blanza aus welchem unser 
Vereinigten Staaten g’wacksa sin. 


Epoche II. —SETTLEMENT 


Die Erschte Colonies—Wer Sie G’settled Hat 
—Ihra Erfahrungen—Harte und Gutie Zeita 
— Virginia. 

Dee Englishe wora die erschte das en colony 

geblanzt hen das g’wocksa is. Der 

Raleigh, in 1585, hat en colony uf Roanoke 

Island geblanzt, avver die leit wora fon der letza 

sort, und wora yuscht en yohr doh, noh sin sie 

widder haem— was noch levendich wora. In 

1587 hat der Raleigh es widder broviert, und hat 

widder schlecht glick g’hat. 

Wie der Jim I uf der English thron kumma 
is nach der Lisbeth ihra todt, hat der Raleigh en 
bundle duwock mit nach England und hat der 
Jim lerna wella schmoka. Am erschta zuck is 
der Jim gronk worra Des hat'ihn ferzernt und 
er hat der Raleigh in die bresent geduh fer 
dreizae yohr ; noh hat er ihn raus glosst fer 
e’ wennig luft. Avver der Raleigh hat hovva 
wella das der Jim widder broviert zu schmoka. 

Der Jim hat es widder broviert und is widder 
gronk worra. Des hat ihn so ferzernt das er enı 
Raleigh der kup ab g’hockt hat. 

Es erscht colony das ebbes nutz war hat die 
London Company geblanzt an Jamestown, 
Virginia, unnich der Captain Newton. Es wora 
lauter mansleit das doh augland sin; ken 
weibsleit dabei. Die Company hat ihra mistake 
g’sehna und des naechst yohr hen sie en 
schıff-load weibsleit rivver gebrocht und ferkauft 
zu der kerls an fon ı50 bis 200 pund, die helft 
aus g’handelt in duwock. Des hat die colony 
wacksa g’macht. Avver sie hen hartie zeita 
g'hat weil sie entweder zu dum oder zu foul wora 
fer es land zu bowera, und etliche yohra hen sie 
g’laebt uf was sie schtaela hen kenna fon die 
Insching. 

Des hat die Insching wietich g’macht und sie 
hen die weisa leit g’mord woever das sie sie 
g’fanga hen. Aens fon ihra beschtie menner, 
der Captain John Schmidt, war g’fanga g’west 
bei die Insching, und der alt Powhatan hat g’sad 
er mus es hern raus g’schlaga hovva. So hen 
sie ihm der kup uf en schtae glaegt und en alter 
Insching war yuscht ready fer schlaga wie die 
Pocahontas, em Powhatan sei dochter, raus 
g’schprunga is und hat g’sad: “Duh net, 


Ir 

dawdy ; du waescht das ich schund lang gern en 
man g’hat het. Lass mich ihn heiera, und er 
werd bald sei laeva laedich.’ Der Powhatan 
hat consent, und der Schmidt und die Pocahon- 
tas hen g’heiert. Sie hen etliche yohra tzamma 
g’laebt uf lieb, wind und hundflaesch. Wie der 
Schmidt des laedich war hat er en schiff-load 
bulfer en schtick der revver nuf g’nomma und 
hat sich uf g’blosa. 

Nach dem is alles wohl ganga und neue 
schtettel sin uf g’wocksa. Avver in 1620 sin 
die Insching widder ufrierisch worra und die 
settlers hen ihra hend foll g’hat Insching fechta. 

In 1676 hen die leit en glaener greek g’hat. 
Des war g’nennt ‘‘Bacon’s Greek.’ Die ursach 
das sie g’fochta hen war des: Die commona leit 
hen nix als cent cigars g’schmoked. Noh hen 
die hochbehniche leit en law passa wella das cent 
cigars sella nimmy g’macht warra. 

Die commona leit hen noh contend das die 
hochbehniche ihra freiheit weg nemma, und der 
Nat Bacon hat en company menner grickt und 
hat die staat Jamestown nunner gebrennt. Der 
Bacon is glei dernach g’schtorva, und des war 
es end fom schtreit. 

Im nemliche yohr hat en Deutscher en schiff- 
load naeger nach Virginia gebrocht und hat sie 

ferkauft als slaves. Des war der aufang der 
slavery in der Vereinigten Staaten. 

Mit naeger fer ihra arvet duh, hen die leit 
bald all ihra zeit gevva zu duwock raisa. Wan 
en man fiel duwock g’hat hat, und der duwock 
war hoch in preis war er reich, avver wan 
duwock g’falla is in preis war erarm. Duwock 


is gepasst es same als gelt, und die breddicher . 


und government oflciers hen die helft fon ihra 
luh rous nemma missa in duwock. Ks hat 
g’scheint die leit missa entweder duwock fressa 
oder ferhungera. Der auskum fon dem war das 
sie all gelt lehna hen missa, und alle bowerei hat 
mortgages fon fier bis sex foos dick druf g’hat. 
About 1730 sin e’ paar Deutsche bowera fon 
Pennsylvania nunner ganga und fon dem land 
gekauft. Sie hen erscht die mischt govel 
e’nomma und die mortgages ob gegovelt, und 
noh hen sie waetza, welschkorn und grumbeera 
geblanzt. Sie hen gutie crops grickt. Die 
anre bowera hen doh en lesson g’lernt. 

Mit all die mortgages uf em land sin doch so 
kerls wie der Washington, der Jefferson, Pat 
Henry, und die tzwae Lees druf uf g’wocksa. 

Virginia hat die erscht Staat Fersamlung 
(State Assembly) g’hat das in America g’halta 
war. In 1619 war die fersamlung zamma g’rufa 

in Jamestown. Des hat die leit en chance gevva 
fer ihra aegne laws macha. Avver sie wora 
getrei zu dem Englishen kron bis der Freiheits 
Greek in 1774. 

MASSACHUSETTS 


Virginia war g’settled by die London Com- 
pany, avver die Plymouth Company is weıter 
nord ganga und hat ihra land New England 
g’haesa. In 1606 hat die Company broviert en 
colony blanza naechst an der Kennebec Revver, 
avver die leit sin net doh geblivva, und in 1620 
is die Company gebust. 

Now is en neue company g’macht worra, mit 
name ‘‘Couneil fer New England.’’ An die zeit 
drivver in England war en gross schtreit im 
Staat kirch, und die Chrischta wo ab g’falle sin 
fon die kirch, sin wiescht beleidicht worra fon 
die guta Chrischta das fescht g’holta hen zu die 
Staat kirch. Der abfall hen sich Puritans 
g’haesa. Sie sin aerscht noch Holland ganga, 
avver die leit hen nix als kaes g’fressa, und des 
hen die Puritans net fressa kenna ; so hen sie 
ihra mind uf g’macht sie gehna noch America 
wo sie essa kenna was sie griega kenna und Gott 
diena wie sie wella. Sie sin zurick nach Eng- 
land und hen en schiff g’nomma und sin an 
Plymouth auglandt in 1620. 

Ob sie auglandt sin hen sie ihra government 
officers elect, und der John Carver war Governier, 
Die Puritans hen grad freind g’macht mit die 
Insching und fer etliche yohra war ken druvel. 
Plymouth is langsam g’wocksa. 

In 1628 hat die Couneil aus ferkauft zu die 
Massachusetts Bay Company, und die Company 
hat en lot leit rivver g’schickt in 1629, und die 
hen g’settled an Salem. Der naechst schiff-load 
hat g’settled an Charleston. 

In 1630 hat der koenig fon England der 
Charter fon die company g’nomma und hat der 
John Winthrop rivver g’schickt als governier, 
Der Winthrop hat 1500 leit mit gebrocht, und 
die hen g’settled an Boston, Dorchester, 
Cambridge, Lynn, und Roxbury. 

Fom aerschta schtaert hen die Jleit en 
Legislature g’hat fer ihra laws macha. Die 
Legislature war elect by die leit, avver yuscht 
kircha glieder hen vota kenna ; so wer ken 
“pull”’ in der kirch g’hat hat, hat aw ken 
political ““ pull’’ g’hat. In derer hinsicht wora 
die porra die graeschta politicians. 

Der Roger Williams war en porra und hat net 
in alles agreed in politics mit die anre porra, und 
er hat die wahrheit e’ wennig zu plain 
gebreddicht, so hen die anre breddicher agreed 

das er en heretic is. In ‘1635 hen sie der 
Williams fort g’yogt. Er isnoh nausin den 
wald sich en haemet zu sucha. 

In 1636 is die Anne Hutchinson grosmeilich 
worra. Weibslelt sin natierlich e’ wennig 
grosmeilich. In derer zeit hen die weibsleit net 
schwetza darfa except die mansleit hen es 
erlaubt ; und wann aenie zu - schtarrick 


a 


En Cure fer Grosmeiliche Weibsleit 


g’schwetzt hat, hen sie sie in der buck 
g’schpannt und an en schtross-eck g’schtellt wo 
die glaena buva ivver sie schpotta maega. Now 
die Anne hat contend das en weibsmensch en 
recht hat ihra erfahrung zu ferzehla in der 
baedschtund so wohl als en manskerl. Die 
menner hen sie net convinca kenna das sie letz 

is, so hen sie die Anne und dreisich fon ihra 
nachfolger fort g’yagt. Die weibsleit sin nolı 
naus in die wilderniss zum Roger Williams. 

Die Puritans sin doh rivver kumma fer 
freiheit Gott zu diena nach ihra aega gewissa. 
Avver wann inihra schtett kumma sin das en 
differenta weg g’hat hen Gott zu diena, hen sie 
schnell ferlassa missa oder sie waera g’hunga 
worra. In 1656 hen die Puritans en law 
gepassed das die Quakers missa all aus die colony 
ziega. E’ paar Quakers sin schtoverich worra 
und fier dafon sin g’hunga worra, und die anre 
sin schnell aus gezoga. 

In 1675 hen die weisa settlers en gross schtreit 
g’hat mit die Insching. Die ursach warum sie 
g’fochta hen war des: Der Koenig Philip, 
koenig fon der Insching, het gern greek mit die 
settlers g’hat, und en ehrlicher Insching hat ihn 
ferrotha zu die weisa leit.. Der Insching is 
g’mord worra fon seiner leit fer des zu saga. 
Die weisa leit hen in ihra turn drei Insching 
g’mord. Now war em Philip sei blut uf ; er hat 
die schmokpeif fergrauva und hat sei grubhock 
und bogaflint ready g’macht. Er hat noh die 
buva zamma g’rufa fer es g’schpass zu sehna. 
Es war g’schpass uf die zwae seita. Der greek 
hat about en yohr g’last, Der Philip is 

g’schossa worra, und die weisa leit hen en 
million daller g’schpend ob der greek ferbei war. 
Sex hunnert weisa hen ihra laeva ferlohra 
dadurch. ; 

Es haupt g’schicht in die colony war es 
hexerei. Der Cotton Mather war en hoch- 
schtehender porra g’west. Er hat geclaimed 
das er aw en hexa dockter is. 

E’ tag hat en glae maedel en roth-und-weiser 
pole sehna schtech an en eck. Sie hat g’maent 
es is en tzooker stang, und hat aug’fanga fressa. 
Wie sie schier drunna am schtumpa war hat sie 
die fits grickt. Der alt Bahwoll hat grad g’sad 
sie is ferhext, und es hat ihn net long g’nomma 
fer die hex zu finna. Die hex of course, is 
g’hunga worra. Nach sellem sin fiel hexa 
g’hunga worra bis schier ken weibsleit meh in 
Salem wora.. Noh hat der governier es 
g’schtopt. Der Bahwoll war en ehrlicher man, 
und es war net sei schuld das er selvert net 
ferhext war. 

Fon die zeit weg sin die leit in dem colony 
gut aw kumma und die colony is gross g’wacksa 
bis der Freiheits Greek ; doch in der ursach 
fon dem greek hen sie fiel leida missa, 

RHODE ISLAND 


Wie die Anne Hutchinson und die anre weibs- 
leit gebanished wora fon Massachusetts hen sie 
der Roger Williams augedroffa der zufor geban- 
ished war. Sie sin mitnonner getraveled durch 
die wilderniss bis sie der Schloporich Hundsfus, 
en alter Insching, augedroffa hen. Er hat die 
weibsleit gedowert und hat ihnen en island gevva 
fer ihra haemet druf macha. Die Deitsche wora 
derfor dort g’west avver die Insching hen sie 
net bleiva g’last. Sie hen es Rhode Island 
g’haesa. Die weibsleit hen noh en government 
ufg’setzt wo alle frei wora Gott zu diena wie sie 
hen wella. Wann der Williams net derbei waer 
g’west hetta sie en staat macha kenna wie die 
Amazons in Greece in alte zeite. Sie hen ihra 
erscht land ufg’nomma in ı636 und hen es 
Providence g’haesa. 

Der Williams hat des petticoat government 
net lang schtanda kenna, und in 1638 hat er en 
company leit, das in Massachusetts fort g’yagt 
war um der religion, eiglada by ihm ihra haemet 
macha. Die hen g’settlet an Portsmouth. In 
1639 hen sie en neu schtettle gebauet und hen es 
Newport g’haesa. Fiel Quakers sin aw kumma 
und hen doh land uf g’nomma. 

Wie so fiel leit uf der island kumma sin hat 
der Williams g’farricht es kennt unner geh und 
er kennt sie recht ferliera, so in 1643 is er nach 
England ganga en charter zu griega fer es zu 
schteipera, oder wann es unner geht daser es 
widder claima kann wannes ruf kummt. Er 
hat en charter grickt, und wie er zurick kumma 
is hen die leit en Staat Fersamlung elect ihra 
laws zu macha. 

Des war immer en blatz fer frieda. YVeders 
hat sei aegnie bisniss g’mind und so hen sie 
schtreit ferhietet. Sie hen ihra zeit gevva zu 
schula schtaerta, und in 1764 war Brown 
University gegrindet. Sie hen aw en zeitung 
gedruckt in 1732, an Newport. 


CONNECTICUT 


Die leit in Massachusetts das bona fressa 
laedich wora sin in 1635 ausgezoga en neue 
haemet zu sucha. Sie sin fer zwae wocha 
getravelt durch die wilderness bis sie an der 
Connecticut Revver kumma sin. Sie hen net 
dorrich der revver bauda kenna so hen sie 
g’schtopt und die staat Windsor gebauet. Des 
war die erscht colony in Connecticut. 

Die Deutsche wora aw doh g’west eb die 
Englishe, In 1533 hen die Deutsche en fort am 

revver gebauet and wie die Englishe kumma sin 
hen die Deutsche sie net ferbei lassa wella. Die 
Englishe hen e’ wennig English und Latinsh 
g’flucht und hen die Deutsche ferschrocka so das 
sie sie ferbei glast hen. 

In 1536 is der Ehrw. Tom Hooker kumma 
mit en lot leit und hen an Hartford und 
Wethersfield g’settled. 

Die Englishe leit wora net gans ehrlich. Sie 
hen des land fon die Insching g’schtola. Des 
hat schtreit gevva, und in 1637 is der Captain 
John Mason und en company menner die Insching 
nach und hat sie g’schossa und ihra wigwams 
ferbrennt. Des hat die Pequot Insching fer 
immer g’settled. 

In 1638 war en neue colony geblanzt an New 
Haven. Die war abhengish fon die Connecticut 
colony avver in 1665 hat der koenig sie fereinigt, 
und hat ihnen en charter gevva. Unnich dem 
charter hen die leit ihra governier und fersam- 
lung elect. ; 

Wie der Jim II koenig is worra hat er der 
Andros rivver g’schickt der charter zu nemma. 
Wie der Andros es nemma hat wella hat der 
captain Wadsworth es g’schtola und in en alter 
baum ferschteckelt, so das wann sie ihra freiheit 
ferliera das doch die fegel und hausa frei sie 
kenna unnich dem charter. 

Der Jim war net lang uf en Englishe thron, 
und wie er runner is fer der William druf lassa 
hat der Andros Connecticut schnell ferlassa 
missa. Der Koenig Bill hat der alt charter 
widder in force geduh und die leit widder frei 
g’macht. 

Die leit in Connecticut, wie die in Rhode 
Island, wora fiel gevva zu lerning, und hen fiel 
schula g’hat. In 1701 is Yale University 
gegrindet wora. 


NEW HAMPSHIRE 


Grad west fon Massachusetts leid en schtick 
land das schae is aw zu sehna. Es hat schoene, 
hoche berga und braede revver das durch des 
land fliesa. Avver auser die schoenheit war es 
nix wert weil nix als schtae druf g’wacksa is. 
Im yohr 1622 hat der koenig fon England des 
land zum Ferdinand Gorges und John Mason 
gevva, und es naechst yohr hen sie settlements 
g’macht an Portsmouth und Dover. 

In 1629 hen der Gorges und Mason g’fochta 
ivver wer die schtae laesa set. Sie hen nix 
blanza kenna. Der Gorges hat g’maent es waer 
em Mason sie pflicht die schtae laesa, avver der 
Mason war en second-hand politician in England 
g’west und net g’used zu so arvet, so hat er 

grad nunner g’sad er duhtesnet. Dan hat der 
Gorges g’sad er mag es land selvert bowera, 
und hat en frischer duwock g’nomma, der hut 
uf und is fort. 

Der Mason hat es land New Hampshire 
g’haesa und hat es government g’runnt. Wann 
er so hart uf is worra das er es net runna hat 
kenna, hat er esivver gedrehtzu Massachusetts, 
und widder zurick g’'nomma wann er gelt grickt 
hat. 

Endlich in 1680 hat der koenig ihnen en 
governier g’schickt avver die leit hen die Staat 
fersamlung elect. 

Die leit hen ihra laeva g’macht mit welshkorn 
und grumbeera tzwischen die schtae blanza. Es 
hat immer zwae menner g’nomma; aener fer die 
arvet duh und der anner fer die Insching watcha. 
So tzwischen es land bowera und Insching fechta 
hen sie en laeva ferdient. 


NEW YORK 


Die forgangenen colonies wora all g’settled by 
Englishe leit. Die Holland Deutsche hen 
broviert ei zu mixa mit die Englishe in New 
England avver sie hen ennoner net ferschteh 
kenna so hen die Englishe die Deutsche fort 
gedrivva, Die Deutsche hen doch en gut land 
grickt und hen in New York g’settled, 

In 1609 is der Heindrich Hudson aug’land uf 
Manhattan Island (now New York), und hat es 
New Netherlands g’haesa. Die Deutsche hen 
noh aug’fanga handla mit die Insching. In 1621 
hat die West India Company en patent grickt uf 
es land, und in 1623 hen sie leit rivver gebrocht 
und hen uf Manhattan Island g’settled. Sie hen 
es island gekauft fon die Insching for $25, die 
helft aus g’handelt in whiskey. Sie hen es noh 
New Amsterdam g’haesa. 

Doh hen die Deutsche g’laebt und g’schmoked 
und beer gedrunka, mit nix wichticher sie zu 
bloga den das wer es naechst uf setza soll. 
Avver der tag is kumma wo sie druvvel genunk 
grickt hen. Wie der Koenig Charles II fon 
England ivver die map geguckt hat, hat er 
g’sehna dasesen gut land is und das schtocks 
in Wali Schtrose bald nuf gehn. So hat er aus 
g’macht das es land is sei bei recht fon—well, 
weil er es gern g’hat het. Er hat en schiff und 
soldata rivver g’schickt es land zu nemma. Wie 
sie kumma sin, sin die Deutsche so ferschrocka 
das sie die staat zu die Englishe gevva hen ohne 
g’fochta. 

Der koenig hat die staat now zum Duke fon 
York gevva. KErhat es g’used fer en private 
pienic grund, Fom Duke hat es der name York 

grickt. In 1673 hen die Deutsche es widder fon 
die Englishe g’nomma, die Englishe yuscht zu 
weisa das sie noch levendich sin, und es naechst 
yohr hen sie es widder nivver zu die Englishe 
g’hand. In 1683 hat der Duke en neuer 
governier rivver g'schickt und hat die leit 
erlaubt en State Fersamlung zu electa. 

E’ paar yohr dernach is der Duke koenig fon 
England worra mit name Jim II. Er hat now 
en g’schwolla kup grickt, wie fielanre duhn wann 
sieen raise in ihra luh griega. Er hat die 
Staat Fersamlung uf gebrocha und sei New York 
zeitung ob g’schtopt ohne sei subscription 
betzahla. 

Em Jim seizeit uf em thron war kurtz, und in 
1689 is der Koenig Bill nuf ganga der sitz warm 
zu halta. Now hen die burger en chance g’hat 
sich frei zu macha. Der Leisler hat sei alt 
bulferbix gricht und is em governier nach. Der 
governier hat sich ferschteckelt in en brewery, 
und der Leisler hat en neu government uf 
g' setzt. 

Now is der Leisler hochbehnich worra weil er 
governier war und hat fiel feind dadurch 
g’macht. In 1691 hat der Koenig Bill der 
Colonel Sloughter rivver g’schickt governier zu 
sei. Der Leisler hat g’wist wann er en gut ding 

hat, und hat die office net uf gevva wella. Der 
Sloughter hat der Leisler noh arrest, und e’ ovet 
das er g’suffa war hat er die babeera g’signed 
fer em Leisler sei todt. 

Der Leisler war en schmaerter man und hat 
weit in die zukunft sehna kenna, und hat geduh 
yuscht wie oflce leit heit duhn. 

Fon dera zeit an war New York loyal zu dem 
Englishen thron bis der Freiheits Greek. 

Die haupt g’schicht das g’happened is in 
derer zeit war in 1769, wie der alt Rip Van 
Winkle eigschlofa is fon der faulheit, und is net 
wacker worra bis election tag tzwanzig yohr 
dernach. 


PENNSYLVANIA 


E’ tag is der English koenig und en kerl mit 
name Penn ganga gamla uf en geils race. Der 
Penn hat uf der schwartz gaul g’wet, und hat 
g’wonna. Now der koenig war hart uf und hat 
net bezahla kenna. Der alt Penn is g’schtorva 
avver in seim willa hat er die schuld zu seim 
buh, der Bill Penn, fermacht. Der Bill war net 
langsam und is ganga es zu collecta. Der koenig 
hat decide das weil er ken gelt hat und hat so 
fiel land drivver in America, gebt er em Penn en 
schticklie land so das er zufrieda is. 

In 1681 is der Bill Penn rivver kumma und 
hat sei land ufg’nomma. Der Bill war en 
Quaker und die Quakers wora immer fer frieda 
halta. Sie wora gutie leit, oh so gute— zu gute 
zu laeva, so sin sie glei ausg’schtorva so das heit 
yuscht noch e’ paar Quakers in die staat sin. 
Der Bill war zu ehrlich fer sei land fon die 
Insching zu schtaela, so hat er es widder fon 
ihnen gekauft. Wie er es gekauft hat, hat er 
en foss XXX quality Jersey applejack grickt 
und die Insching all eiglauda fer kumma und 
helfa es drinka und en treaty macha. Sie sin 
kumma und hen en herrliche zeit g’hat. Die 
Insching hen der applejack gedrunka weil der 
Bill die peif g’schmoked hat, und bis ovet hen 
sie der Bill haem fora missa, avver es land war 
sei. Er hat es “Em Penn sei bush’’ g’haesa, 
oder, in English, Pennsylvania. 

Now wie die babiera all g’fixt wora, war er 
ready ahead geh mit der bisness. 

In 1682 hat er en staat gebauet und hat es 
Philadelphia g’haesa. Der name maent ‘‘ Bried- 
erliche Lieb,’’ er hat es so g’nennt weil yeder 
bruder sich selvert so lieb g’hat hat das er ken 
zeit g’hat hat die anre brieder zu lieva. Des 
geht die Philadelphia leit heit noch nach. 

Fiel anre staet sin glei gebauet worra, und 
fiel leit sin kumma ihra haemet doh macha. Es 
is so en schoene Staat das der Lord Baltimore en 
schtick dafon schtaela hat wella. Avver der 
Penn hat net sound g’schlofa und hat ihn g’fanga 
und in 1766 hat er der Mason und Dixon grickt 
fer en line schpanna tschwischa sei land und em 
Lord Baltimore seins. 

In derer Staat wora drei sorta leit: die Englishe, 
Deutsche und Scotch-Irishe. Sie sin gute aw 
kumma, und wora frei Gott zu diena wie sie 
hen wella, oder gar net wann sie so g’fielt hen. 

Freiheit war es haupt ding in derer Staat, und 
alle sacha im goverment war ferdaelt. Die 
Englishe hen all die gute ofäüces g’hat; die Scotch- 
Irish wora ail policemenner, und die Deutsche 
hen vota kenna avver hen ken ofhice haeva 
kenna. Die leit hen ihra Staat Fersamlung elect 
und ihra laws g’macht. 

Pennsylvania is g’nennt die Schloss stein Staat 
weil sie in die mit fon die erschta dreizae Staet 
is. 

NEW JERSEY 


Wie der Duke fon York expect hat das er bald 
koenig werd is er sehr freigevvich worra. Er 
hat en schtick schwam land g’hat das er net 
g’wist hat was mit zu duh, so hat er es zum 

Lord Berkeley und George Carteret gevva. Sie 
hen es New Jersey g’haesa. 

Der Berkeley und Carteret wora zwae loafers 
im Englishe Court, und der Duke hat g’sehna 
das er sie lose warra mus, und er hat des es 
bescht duh kenna eber koenig war. Sohat er 
ihnen yeders en schaufel, recha und mischt 
govvel gekauft und sie rivver g’schickt es land 
zu bowera. 

In 1665 hen sie en schtettle gebauet an 
Elizabeth. Die leit hen in frieda g’laebt— wann 
die moskeeters South ganga sin fer der winter zu 
schpenda. 

In 1674 is der Lord Berkeley meed worra 
bowera, und hat seiland zum Bill Penn ferkauft. 
Er is noh widder nach England ganga und hat e’ 
paar moskeeters mit g’nomma wo ersie getrained 
hat zu usa anstat boat aesel uf em canal. 

In 1682 hat der Carteret aus ferkauft zum 
Penn, und is aw haem nach England. Der 
Carteret hat enordlich grosse naas g’hat und die 
war en guter mark fer die moskeeters ; an alle 
schtich is sie graesser worra, und endlich hat er 
haem missa. 


DELAWARE 


. “Zu dem der da hat soll gegeben werden. ’’ 
Now wie der Penn New Jersey gekauft hat, hat 

es g’scheint das wann er bald die gans welt aegna 
wet, und so hatder Duke fon York ihm die Staat 
Delaware noch gevva wann er ferschprecht aus 
politics in England zu bleiva.. Der Duke war 
froh es lose zu warra weil es foll Schwedes war. 
Der Penn hat es g’nomma ohne dank g’sad, und 
hat en general land agency g’schtaert. 

Der Penn hat beida New Jersey und Delaware 
en Legislature gevva, und die leit wora frei zu 
electa wer sie hen wella. 

So unnich em Penn sei government sin die leit 
gute aw kumma bis der Freiheits Greek. 


MARYLAND 


Die Puritans und Quakers wora net die aensige 
das gepersecute wora in England. Wie die 
Protestants es power grickt hen, hen sie die 
Catholishe so hart g’halta wie die Catholishe sie 
g’halta hen wie sie in power wora. So in 1632 
hat der Koenig Charles Iem Lord Baltimore en 
Staat doh in America gevva fer sei arme 
Catholishe freind. Der Lord Baltimore hat des 
land Henrietta Marialand g’haesa, nach die 
Fraulein Charles II Avver der name war so 
gross das der Baltimore es net all in sei sock duh 
hat kenna, und en schtick dafon is ferlora ganga. 
Was g’lasst war fom name hat der Baltimore 
revised, und hat es land Maryland g’haesa. 

Der koenig hat ihnen en charter gevva, und 
unnich dem charter wora die leit frei zu duh wie 
sie hen wella ohne tax betzahlt. Sei hen ihra 
aega Staat Fersamlung und policemenner elect. 

In 1633 hat der Leonard Calvert em Noah sei 
Ark und sei taub g’fanga. Es naechst yohr hat er 
die taub zum Ark g’schpannt und is rivver 
kumma und g’settled an St. Mary’s. Dort hen 
die Insching sie g’lernt bauera. Es erscht yohr 
hen sie dreizae kolva welschkorn g’raised. 

Now wie der Clayborne fon Virginia g’sehna 
hat das die Marylander sich so gute enjoya hat 
er g’maent er set es land hovva. Etliche mohl 
iser nuf nach Maryland der Lord Baltimore zu 
leddera, und fer tzaea yohr hat er em Lord 
Baltimore alle dann und wann in’s g’sicht 
g’schlaga. 

Es government hat freiheit erlaubt fer beida 
Protestanishe und Catholishe, avver die Protes- 
tanishe political bosses hen die votes fon die 
Assembly menner gekauft und die Catholishe 
naus geduh. Darum is en schtreit ausgebrocha 
tzschwischen die Catholishe und Protestantishe 
in 1655, und widder in 1689. 

Now, fer des ding zu settla, hat der Koenig 
Bill ihra charter g’nomma und Maryland en 
royal province g’macht ; avver in 1716 hat er 

der charter widder zurick gevva und es alt 
government war widder in force bis tzwanzig 
minuta nach der drei, morgets, July 4, 1776. 


NORTH UND SOUTH CAROLINA 


Die erscht law das gepasst is worra in die 
colonies war was sie ‘religious tolerance’’ g’haesa 
hen. Ich haes es ‘religious intolerance.’ In 

Virginia, wer net Episcopal war hat extra tax 
betzahla missa, und so sin dausende unzufriedena 
leit fon Virginia weiter south ganga und land 
uf g’nomma ohne en government uf setza. 

Ihra anarchy hat net lang g’last, fer in 1663 
hat der Koenig Charles II des land zum Lord 
Clarendon gevva. Der Clarendon hat des land 
Carolina g’nennt nach em koenig sei Latinishe 
name. 

Now hat der Clarendon leit gebrocht fer des 
land zu settla. Sie wora all fon der nobility 
class und hen net schaffa kenna. Sie hen drei 
colonies geblanzt—Albemarle, Clarendon und 
Cartaret colony. 

Der Lord Clarendon hat now en hoch gelernter 
man grickt fer en plan fon government zu 
macha, Er hat des plan der “Grand Model’ 
g’haesa und es war so grand und gute das in e’ 
paar yohr sin die leit es laedig worra und hen en 

neu government g’macht. Sie hen ihra oflicers 
selvert elect und alles is gute ganga. 

In 1711, und widder in 1715, hen die leit 
schtreit grickt mit die Insching. Die Englishe 
hen die Insching nach g’macht in faulheit und 
im fisha. E’ tag hat en Englisher der Insching 
fertzaelt fon die grosse fish das er g’fanga hat, 
und wie en alter Insching g’sad hat daser net 
g’wisst hat das es so grosse fish gebt, is der 
Englisher baes worra, und doh hat die schtreit 
aug’fanga. 

Und so, tzschwischa tax betzahla und Insching 
fechta hen die leit die zeit ferdrıvva, bis in 1729 
wora die proprietors froh em koenig en ‘‘deed of 
assignment’’ gevva uf ihra land. Der koenig 
hat es land ferdaelt in tzwae staet, und hat sie 
North Carolina und South Carolina g’haesa. 
Yeder Staat hat en Assembly g’hat, und die leit 
hen aug’fanga rice raisa so das die Chinese ebbes 
zu fressa hen wann sie rivver kumma. 


GEORGIA 


Es yohr 1732 hat gezaelt fer fiel in Americanish 
historie. Indem yohr war der George Washing- 
ton gebora. Des war gute fer die Americaner. 
Im sama yohn hat der koenig fon England em 
Jim Oglethorpe en gross schtick land in America 

gevva, welch er Georgie, oder Georgia, g’haesa 
hat, nach em Koenig George II. 

Des war gute fer die Englishe. In derer zeit 
in England wann yeman schulda g’hat war er in 
die bresent geduh bis er der ‘‘letzter heller’’ 
bezahlt hat. Now is der Oglethorpe rum ganga 
und hat die leit grickt das ihra schulda fer yohra 
net bezahlt hen, und hat sie doh rivver gebracht 
und yeders en bauerei gevva. 

Des is der correct solution zu der tramp 
question heit, avver es is net in practice. Wann 
unser government der tramps yeders en million 
daller und en bauerei gevva daet, waera es sehr 
wennig tramps im land. 

In 1733 hat der Oglethorpe und sei leit en 
settlement g’macht an Savannah. Sie hen tzwae 
porra, der John und der Charles Wesley, mit 
rivver gebracht, und die hen die Methodist 
kirch g’schtaert. So g’schwind das die Insching 
aus g’funna hen das der Oglethorpe en wig 
waert und sie hen ihn net scalpa kenna, hen 
sie en treaty g’macht mit ihm. 

Doch wann die Insching freindlich wora, hat 
er druvvel grickt mit sei nachbera in Florida. 
In 1740 is der Oglethorpe ganga Florida fon die 
Spanishe nemma, avver er. war net siegreich und 
is widder haem. Tzwae yohr darnoch sin die 

Spanishe nuf kumma Georgia zu nemma, avver 
der Oglethorpe hat sie ferschrocka und sie sin 
widder haem ohne siegen. 

In 1743 hen die leit in Georgia en frei 
government uf g’setzt. Des war die erscht 
Prohibition Staat. Es government hat ken 
drom in der Staat erlaubt. Des hat fiel leit 
unzufrieda g’macht und sie sin nuf nach South 
Carolina wo sie ihra ‘“‘moonshine’’ saufa hen 
kenna ohne stoerung. 

In 1752 is Georgia en royal province g’macht 
worra und so is es geblivva bis der Freiheits 
Greek. 


Epoche IIl.—FRANCOSISH GREEK 


Die Francosa und Englishe Fechta fer des 
Land—Der George Washington Beweist Sich 
en Guter Soldat—England G’winnt Alles. 


IE forgangenen colonies wora all English, 

avver die Englishe wora net die aensige 

leit doh. Die Francosa hen colonies g’hat an 

die Great Lakes und am Ohio und Mississippi 
Revver bis nunner an New Orleans. 


KOENIG WILLIAM’S GREEK 


Die Englishe hen des land geclaimed und des 
hat greek gevva. In 1689 is greek ausgebrocha 
mit England und Frankreich und, of course, die 
Englishe und Francosa in America hen mit 
macha missa. Des war Koenig William’s Greek, 
und hat g’last bis 1697, wie sie en treaty g’macht 
hen. In dem greek war nix g’wonna. Sie hen 
g’fochta yuscht fer es fun dafon. 

In 1702 war Koenigin Anne’s Greek. Die 
Francosa hen g’sehna das sie die Englishe net 
hocka kenna, so hen sie die Spanishe und 
Insching gricht fer ihnen zu helfa. Der greck 
hat g’last bis 1713, wie sie en treaty g’macht 
hen, bei welchem Frankreich Nova Scotia zu 
Eugland gevva hat. 


KOENIG GEORGE’S GREEK 


In 1774 war widder en wunnerbar greek. Des 
war Koenig George’s Greek. Die Francosa hen 
g'wist das die Englishe schtark sin, so hen sie 
grosse bereitung g’macht die Englishe zu hocka. 
Die Englishe hen drei dausend man g’hat und 
sin nuf nach Louisburg die Francosa zu meeta 
uf ihra aega grund. Wie sie nuf kumma sin 
hen die Francosa uf gevva ohne unnaetig blut 
fergiesa. Des hat der greek g’settled, und in 
1748 hen sie en treaty g’macht bei welchem es 
agreed war das alles sei soll wie es war for 
em greek. 


FRANCOSISH UND INSCHING GREEK 


In sellra taga war freiheit wolfle und hat net 
lang glast. In 1754 is greek widder ausgebrocha 
mit die Englishe uf e’ side und die Francosa und 

Insching uf die anner. Der Greek hat g’haesa 
der Francosish und Insching Greek, und war 
der graescht greek das in America g’fochta war 
dis hieher. 

Now war der George Washington alt genunk 
fer vota, und es Government fon Virginia hat 
ihn naus g’schickt die Francosa zu hocha. Er 
is ganga, und an Great Meadows hat er sie 
augedruffa und hat sie g’leddert.. Now hat er 
dort en fort gebauet, Fort Necessity. Die Fran- 
cosa sin widder zurick kumma, und uf der fiert 
July hen sie der Washington g’leddert. Der 
Washington is noh haem ganga, avver er hat 
noch blut in der auga g’hat. 

Es naechst yohr hat England grosse bereitung 
g’macht fer fechta und der General Braddock 
war am hed fon der soldata. Unser George war 
widder derbei. Er hatem Braddock g’sad wie 
mir die Insching fechta mus, avver der Brad- 
dock hat yuscht g’sad, ‘Was waes so en 
rutznaeslie wie du?’ und hat em Washington 
sei rath net g’nomma. Sei hen die Insching 
und Francosa augedruffa naechst an fort Du 
Quesne, und sin g’leddert worra. Die soldata 
sin alle wege naus g’schprunga, avver der Gen- 
eral Braddock is retreat in gute order tschwische 


Der Braddock Retreat in Gute Order 

fier soldata, gedraga uf en board. Deswar em 
Braddock sei letschter retreat. 

Am Mississippi Revver nach hen sei g’focht 
bis nunner an New Orleans, und wann die Eng- 
lishe ken bulfer meh g’hat hen, hen sie die 
Francosa g’fanga und in der revver g’schmissa 
die allegators zu fiedera. 

Sie hen aw g’fochta drovva in New York, 
New England und in Canada. Die Francosa 
hen dann und wann en schtich g’nomma, avver 
die Englishe hen zu fiel trump in der hand g’hat 
fer die Francosa. Now war schier alles in 
Englishe hend except e’ wennig in Canada. 
Alles was ivverich war fomı Francosish armee hat 
der Montcalm nuf zu Quebec g’nomma. Doh 
hat der English General Wolfe der recht bower 
schpiela missa oder er hat es ferlohra.. Beida 
der Wolfe und der Montcalm sin g’schossa worra. 

Der letscht schtich is g’nomma worra bei die 
Englishe, und es game war ferbei. Die Englishe 
hen g’wonna, und in 1763 hen sie en treaty 
g’macht das ihnen schier gans America gevva 
hat. 

Die Americaner hen fiel leida missa dorrich 
dem greek; es land war mit blut g’wessert und 
is sehr fruchtbar worra, und es hat sie net lang 
g’nomma fer widderaw geh wie g’waenlich mit 
ihra bisniss, 


Epoche IV.—DER FREIHEITS GREEK 


Die Ursache warum das Sie G’fochta hen— Der 
Freiheits Erklarung—Uf dem Schlachtfeld— 
Der Auskum fom Greek. 


URSACHE DER GREEK 


ENCLAND hat frieh g’sehna das wann sie 

auhaeva zu America kann der koenig e’ 
wennig gelt aus die colonies macha wann er hart 
uf is. Es war fashion bei die koenige immer hart 
uf zu sei, und so hen die Americaner immer 
extra tax betzalıla miassa. 

Das English Parliament hat laws g’macht das 
die Americaner g’maent hen wora net recht, 
deweil sie ken representative in Parliament g’hat 
hen. 

Die Navigation Laws hen g’sad das alles was 
in America g’macht werd mus in England 
ferkauft warra, und nivver g’schickt in Englishe 
schiff. Die rates wora hoch, und ferleicht hetta 

anre schiff es g’nomma an cut rates, avver es 
hat g’schipt sei missa uf Englishe schiff. Des 
war genunk die Americaner zu ferzerna. 

Nach dem Navigation Act is die Stamp Act 
gepassed warra bei Parliament. Des war en law 
das ken bisniss babiera g’macht sei sella ohne en 
tzwae-cent stamp druf boba, Es paste uf die 
stamps war groatsich und hat en schlechter taste 
g’hat, so hen die colonists der koenig g’frogt fer 
die stamps selvert schlecka. Er hat refused, 
und so hen die colonists refused die stamps zu 
usa. Des hat der koenig ferzernt. 

Fer aeva warra mit die colonists hat der 
koenig en tax uf tae geduh und hat etliche 
schiff-load tae rivver g’schickt. Now hen die 
leit tae drinka ob g’schwora. An Charleston 
hen sie der tae in der keller geduh und ferderva 
g’lasst; an Philadelphia und New York hen sie 
es zurick nach England g’schickt; und an Boston 
hen sie es g’nomma und en ‘pink tea’’ party 
g’macht fer die mermaids unnich em see. 

Now hat der koenig en armee rivver g’schrickt 
fer die Americaner zu compella tae drinka und 
en tax fon en cent der schlook betzahla.. Die 
colonists wora compelled die English soldata zu 
fiedera und erhalta, und sache bei laega fer en 
armee fon ihra aega raisa und erhalta, Des hat 

zu fiel gekoscht, so hen sie decide es is woelfler 
die British soldata zu schiesa. Sie hen es broviert 
e’ tag an Boston. Fiel Britishe sin g’schossa 
wara, und die wo levendich dafon kumma sin, 
sin g’schwind in die staat g’schprunga fer noch 
en deller foll bona eb sie schterva. 

Des hat die Americaner wietich g’macht, und 
ivver em gonsa land hen die stump speakers 
speeches g’macht gegen es British government. 
Drunner in Virginia hat der Pat Henry in en 
speech g’sad: ‘Der greek is doh; mir missa 
fechta. Now geb mir freiheit oder geb mir der 
todt.”’ Das Gott uf der side der colonists war 
kann mir sehna in dem, das em Pat sie wunsch 
erfillt is worra. Er hat der tag der freiheit 
g'’sehna, avver is glei dernach g’schtorva. 


DER GREEK UND DER AUSKUM 


Deweil die forgangenen sache ferrichtet sin 
worra hat die erscht Continental Congress sich 
fersamelt an Philadelphia, September 5, 1774. 
Der Washington hat soldata g’sucht und en 
armee uf g’macht, weil der Pat Henry rum 
ganga is und hat die leit g’sad, ‘“Ich sag eich 
widder, mir missa fechta.’’ 

In 1775 hat es fechta ernstlich aug’fanga. An 
Lexington hen die British soldata e’ paar 

Americaner mit flinte augedruffa, und sie hen 
g’maent sie kenna die Americaner ferschrecka 
wann sie base gucka und g’reischa, ‘“ Gehet 
haem, dir rebels;’’ avver die Americaner hen sie 
geantwort mit e’ paar schuss bulfer und schrote. 
Nach dem hen sie g’fochta an Concord, Ticon- 
deroga und Crown Point. 

Now hat der General Gage (British) soldata 
nivver g’schickt fer Bunker Hill nemma. Dort 
wora tzawe hivvel g’schtonna das geguckt hen 
wie tzwilling und der British ofhicer hat der 
unnerschied net g’wist, so hat er Breed’s Hill 
g’nomma; und uf dem hivvel war der battle fon 
Bunker Hill g’fochta. Bunker Hill war naeva 
draw g’schtonna, hat der fecht g’sehna und is ob 
kumma mit die ehra, weil Breed’s Hill alles leida 
hat missa. Des is yuscht wie es heit geht: Die 
ofäcers das elect warra greiga der luh und die 
ehra fon der office, weil ihra deputies all die 
arvet duhn. 

Now sin die Americaner alle wege bei kumma 
und hen die armee gejoined. Der Is Putnam 
hat sei oxa im feld schteh g’losst und is fort mit 
die soldata. E’ mohl wie die Britishe ihm noch 
wora is er ivver maechtiche felsa am berg nunner 
g’ritta und hat widder die oxa oyva draw schteh 

g’lost. Wie er nunner is, hat er sich im saddle 
rum gedreht, hat sei daumaan die naas, und die 
finger g’schiddelt an die Britishe. 
De Americaner hen g’fochta 
yuscht fer ihra recht, avver in 
1776 hen sie en notion grickt sie 
daeta yuscht so gute fechta fer 
freiheit weil sie anyhow fechta 
missa. Wie Congress sich fer- 

er des g’haert hat, hat er so orrig g’lacht das es 

gebei g’schiddelt hat und die gluck hat 
g’schlaga ohne am schtrick gezoga. Des war 
aw es erscht yohr das die younga Americaner 
die finger ferbrent hen mit shooting crackers. 

In dem yohr hat der Washington sei weg 
dorrich-New York und New Jersey g’fochta. 

An 'Trenton wora e’ paar dausend Hessa das 
gedingt wora bei England fer helfa fechta Der 
Washington hat sie fanga wella, so hat er g’wart 
bis der revver gans ivver g’frora war, noh is er 
nivver. Der Hopkins sagt er und sei armee sin 
nivver uf skates; der Bill Nye und anre saga 
sie sin nivver in boats; ich sag eich die woret: 
ich waes net wie sie ganga sin, avver sie hen 
anyhow die Hesse g’fonna und hen sie nach 
Lebanon und York g’schickt, wo, es wird g’sad, 
g’schpooka sie noch uf dunkele nachta. 

In 1777 sin de Britishe zimlich naechst zu 
Philadelphia kumma wo der capital war, und die 
congressmenner hen g’schwindt in ihra autos 
g’schpannt und sin nach Lancaster getzoga. 
Fon dort sin sie nach York ganga. 

Der Lafayette isfon Frankreich rivver kumma. 
fer helfa fechta. Winter is now kumma und 
der Washington hat uf g’schtellt an Valley 
Forge wo er und sei soldata g’laebt hen uf nix. 

Es naechst yohr hat Congress der Benj 
Franklin nach Frankreich g’schickt fer en treaty 

zu ferrichta. Wie der Benj nivver kumma is, 
hat er sei Sontags glaeder aw, und hat sei 
schtifle forna geblacht (fer en guter sodat 
guckt nie net hinner sich, und shoe black war 
hoch in preis), und is ganga der koenig sehna. 
Bis siee’ paar gedrunka hen g’hat, war der treaty 
g’macht. 

Am Battle fon Monmouth hat der General Lee 
sich schlecht betraga und der Washington, der 
net liega hat kenna, bat g’flucht das die bloa 
flomma g’floga sin. 

Es South war immer en guter blatz fer fechta, 
so hen sie es graescht dael fom greek dort 
nunner g’moved. Im North war es nimmy so 
lively und der General Benedict Arnold is sei 
job laedig worra. Er hat arrangements g’macht 
fer sei armee zu der Britishe ferkaufa. Der 
Major Andre, der die babiera delivera hat wella, 
is g’fanga worra bei drei Americanishe soldata, 
und is g’honga worra. Der Arnold is nivver zu 
die Britishe, und nach dem das er sei haemet in 
England g'macht hat, hat er oft g’winscht das 
er aw g’honga waer worra. Die drei menner das 
der Andre g’fanga hen, hen en guter pension 
fon Congress g’rickt das betzahlt war in 
babieriche daller das waert wora sechzich zu 
aens in silver. Kens fon ihnen is reich g’schtorva, 

Endlich hen die Americaner die Britishe all 
in Virginia g’yagt. Sie hen ihra headquarters 
an Vorktown g’macht wo der Washington sie 
fer drei wocha belagert hat. Die Britishe hen 
nimnıy laenger aushaeva kenna, so uf der ıgth 
October hat der Cornwallis der Irish wo sei 
gaul getend hat, der General O’Hara, nivver 
zum Washington g’schickt mit seim daega. 

Now war der greek bald ferbei und England 
war ready fer frieda zu macha. Congress in 
1782 hat Commissioners appoint fer en treaty zu 
macha, avver es war net alles g’settled bis es 
naechst yohr. Uf September 3, 1783, mit en 
hertz foll traurigkeit und en bauch foll ‘rot 
gut’ whiskey, hat der English koenig der 
treaty g’signed das America frei g’macht hat. 
Bei dem treaty hat England alles was sie in dem 
land geclamed hat ivvergevva zu die Americaner. 


Epoche V—CONSTITUTIONAL 
GOVERNMENT 


Die Presidents Und Was Sie Geduh Hen in 
Office—Der Whiskey Greek—Greek Mit Eng- 
land—Greek Mit Mexico—Der Civil Greek— 
Der Spanish Greek—Bis uf dem Yetzigen Tag. 


IE der Freiheits Greek ferbei war hen die 

leit sich nunner g’settled zu bisniss und 

zum bescht macha aus was sie im greek g’wonna 

hen. So in 1787 hen sie en constitution adopt das 

freiheit guaranteed zu alle solang das siesich aus 

der bresent halta kenna. Unnich dem constitu- 

tion hen sie elect als President fon der 

Fereinigte Staaten, der dawdy fon unserm land, 
der 

GEORGE WASHINGTON 


Er is inaugurate worra April 30, 1789. Der 
Washington war net President fer es gelt das er 
aus der office macha hat kenna fer es war sehr 
wennig drin, und was drin war, war net. fiel 
wert, 

In seiner zeit hat er druvel g’hat in Pennsyl- 
vania. Pennsylvania hat drei sorta leit—Irish, 
Deutsche und English. Die Irishe hen die 
Deutsche macha wella Irish whiskey zu saufa, und 
die Deutsche hen refused weil sie immer zufrieda 
wora mit bock beer. Wie sie aug’fanga hen 
fechta hat der Washington soldata g’schickt der 
schtreit zu settla. Die soldata hen es g'settled 
wie die lawyer en estate settla wann die erber 
drivver fechta—es gans estate nemmafer en fee. 
So hen die soldata whiskey und beer g’suffa bis 
kens meh g’lost war fer drivver fechta. Deshat 
der schtreit g’settied. Der Washington war Pres- 
ident tzwaeterms, und hat der dritt term refused 
so daser e’ wennig zeit grickt fer die gewonhceita 
der grumbeera keffer zu schtudya. So is der 


JOHN ADAMS 


elect worra und hat die ofice g’nomma in 1797. 
Der Adams is fon Massachusetts kumma und 
hat grad aug’fanga ufrauma. Trade mit die 
auslaender war net so gute weil die Francosa all 
die Americanishe schiff g’schtola hen das sie uf 
em see fanga hen kenna. 

Der Adams hat aw en zug uf hand g’hat. Wie 
hausbutza zeit ferbei war hat er der capital fon 
Philadelphia nach Washington g’moved. Es 
war ken grosser zug. Er hat sei Presidential 

cabinet uf en schubkarich g’lade und fort g’fora 
und Congress is ihm nach g’luffa. 

In derer zeit is unser George g’schtorva und 
es land is so gute g’wessert worra das es naeclıst 
yohr wonnerbar fruchtbar war. Wie der John 
Adams die oflice uf gevva hat, hat der 


THOMAS JEFFERSON 


es uf g’nomma und em Adamıs sei bisniss all 
ivver geduh weil es ihn net g’suit hat. 

Des war en sehr unruhige zeit. Der schtreit 
tschwischen England und Frankreich hat 
America ordlich hart affect, weil die Englishe 
all die Americanishe schiff und schiflleit 
g’schtola hen das sie fanga hen kenna. So hat 
der Jefferson all die schiffleit haem g’rufa und 
uf ‘‘cold storage’’ geduh ohne pay, bis der 
druvel ferbei war. America hat dadurch leida 
missa, und die leit hen net geglicha der weg wie 
der alt Jeff es government g’runnt hat, so nach 
der naechst election is der Jeff widder an ’s 
bowera, und der 


JAMES MADISON 


hat der President schtool warm g’halta fer die 
naechst acht yohr. Der Jim hat bisniss 
aug’fanga bei ein Jeff sei schlectie acts repeala 
und anre substituta das yuscht so schlecht 

wora. Mir wissa all das en substitute nie net so 
gute is als es genuine, und mer kann denka das 
des widder druvel g’macht hat. 

England hat widder en armee rivver g’schickt 
America zu leddera.. Die Americaner hen 
Canada nemma wella, und der General Hull is 
nach Detroit. Avver wie er g’haert hat das die 
Britishe kumma hat er es leinduch aus seim bed 
g’nomma und zum fenschter naus g’schiddelt. 
Die Britisihe hen noh Detroit g’nomma, und 
zeita hen mir nix meh g’haert fom General Hull. 

Der General Jackson und der ‘‘ Tippecanoe’’ 
Harrison hen die Insching zurick g’halta fon 
fechta. 

America hat immer an ‘ sanitation ”’ geglaubt, 
und so das es land net so wiescht befleckt werd 
mit blut hen sie es menscht uf em wasser 
g’fochta. 

Der Commodore Perry hat e’ paar boats druvva 
uf Lake Erie g’hat. Die Englishe sin ihm 
nach, und wie sie ihn g’fanga hen, hater zum 
Madison getelephoned, “Mir hen der feind 
augedruffa, und er is unser. ’’ 

Drunna in New Orleans hat der General 
Jackson die alligators g’feedert uf die Britishe 
soldata wo noch doh wora, und der greek war 
bald ferbei. 

Der Madison hat fiel druvel in seiner zeit g’hat 
und doch war er immer fraelich. In ı817 is er 
fom President schtool, hat en geboga schpell uf 
der sitz g’laegt, und hat der 


JAMES MONROE 


druf g’lost. Avver der Monroe is net uf 
gejumped bis sei acht yohr uf wora. 

Des war die goldich zeit fer America, und die 
leit hen g’maent der millennium waer doh. 
Ivver em ganza land war frieda except wo hie 
und doh her General Jackson mit die Insching 
g’fochta hat. 

Der Monroe war gute und sound in doctrine, 
und sei doctrine schteht heit noch so gute als 
neu. Zu dem kenna etliche aaslaender bezeige. 

Die letsche drei Presidents wora fon Virginia, 
und now sin die leit widder nuf nach Massa- 
chusetts und hen der 


JOHN QUINCY ADAMS 


runner g’holt fer President zu sei. Er war, 
ferleicht, en fiert cousin zum John Adams, und 
war en guter man. In seiner zeit in oflice war 
bisniss e’ wennig dull. Congress hat en appro- 
priation g’mactht fon zwae barl colick, und der 
President hat sei haus gans ivver g’weiselt. 
Fon sellra zeit is es “White House’’ g’nennt. 


80 AMERICANISH HISTORIE 


Wie er alles gute und schoe uf g’fixed g’hat hat, 
is er naus gezoga und der 


ANDREW JACKSON 


is nei gezoga. Der Andy is ruf kumma fon 
Tennesse, mit all sei hausrot uf en bort wagga 
glauda, und en groher aesel ei g’schpannt. Wie 
sei zug ferbei war hat er die peif aug’schteckt 
und sich g’sitzt fer acht yohr, in welcher zeit er 
die Insching und tariff questions considered hat. 
Wie sei zeit uf war is er naus und hat blatz 
g’macht fer der 


MARTIN VAN BUREN 


Em Van Buren sei zeit hat aug’fanga mit em 
panic fon ’37. Er war in Wall Schtross, New 
York, gebora, und, of course, war en guter 
financier. Wie der panic ferbei war wora die 
leit all so reich mit babierich gelt das sie meh 
banks schtaerta hen missa. Nach em Van Buren 
hen die leit der 


WILLIAM HENRY HARRISON 
aus em bush in Ohio g’rufa der schtool zu 
nemma, avver er war net g’waent so hoch zu 
laeva, und es hat ıhn glei todt g’macht. Nach 
em Harrison seim todt hat der 

JOHN TYLER 


der schtool g’nomma, und die bisniss is ahead 
ganga es same als wann aenig ebber schonscht 
g’schtorva waer. Die weil das der Tyler 
president war hat er nix g’hat ihn zu druvela. 
Yuscht eb er aus office is hat Texas annexed sei 
wella, avver er hat selle question g’lost fer der 


JAMES K. POLK 


zu settla. Texas, wie en wilder schtier, is loss 
gebrocha fon Mexico und der Polk hat es 
annexed zu unser Staaten. Mexico hat now 
fechta wella. Der Davy Crockett is nunner 
ganga und im alta Almo hat er selvert die Erscht 
Mexican Army Corps g’leddert, ihnen yuscht zu 
weisa wie zu fechta. Der Crockett is avver 
g’shossa warra, und der Polk hat g’sehna das 
der job zu gross is fer e’ man, so hat er der Zach 
Taylor mit en armee nunner g’schickt. Der 
Taylor hat em General Santa Anna der hilsich 
beh ob g’schossa, und der greek war ferbei. 
Now, mit enı greek ferbei, hen die leit ebbes duh 
missa fer en excitement zu macha, so hen sie 
widder en election g’halta, und hen der 


ZACHARY TAYLOR 


elect als President. Now is gold g’funna worra 
in California, und der Taylor hat sich gedummelt 

eseizu nemma als en Staat eb en onner reich 
rivver kummt und schtaelt es. In seiner hurry 
hat er sich ivverhitzt und is g’schtorva. Der 


MILLARD FILLMORE 


hat now die arwet ufg’nomma wo der Taylor ob 
g’lost hat, und hat die zeit ferdrivva in compro- 
mises uf der ‘‘ slave trade’’ macha. Des waren 
wichtiche question die zeit das der Fillmore die 
office g’fillt hat, und wie sei term uf war hat er 
seiname gechanged zu Fill-no-more, und der 


” 


FRANKLIN PIERCE 


hat uf sich g’nomma die grosse questions zu 
solva. Im North wora die liet gaega slavery, 
undim South wora sie in favor fon slavery. 
Alle Staat das admit sei hat wella zu die Union 
is erscht g’frogt worra, eb sie slavery wella oder 
net, und wie Kansas and Nebraska an die dier 
gelubt hen fer admittance, is der erscht genuine 
Kansas cyclone g’schaea in Congress. In derer 
unruhigkeit hat der Pierce sei grip gepacht und 
is fort. Der 


JAMES BUCHANAN 
hat sei hand broviert an President acta. Er war 


en Pennsylvanier, avver er hat ken Deutsch blut 
in sich g’hat. Er war aw so grumbehnig das es 

ihn schwach g’mach hat und wie die gross 
question for ihn g’schtellt is worra hat er g’sad, 
‘“ Ach, was kann ich duh?’ Now, fer em Jim zu 
weisa was erduh kennt wann er wet, hat der John 
Brown der arsenal an Harpers Ferry g’nomma, 
und hat helfa wella die naeger frei macha. 
Avver die Staat soldata hen ihn g’fanga, und er 
is g’hunga worra fer hoch treason. Sei carper 
now leid ferwesend im grab, avver sei geischt 
maercht als noch fort. Now hat die South sich 
ab g’hunga fon der North. 

Der Jim Buchanan hat nix duh kenna fer es 
Union zu maintaina. Die leit wora all froh wie 
sei terın uf war, und er war froh sei sitz zum 


ABRAHAM LINCOLN 


gevva. Now wie der Lincoln elect war hen die 
Southern Staata sich georganized und der Jeff 
Davis als President elect. Sie hen aw grad 
aug’fang fechta an Fort Sumpter. Der Major 
Anderson war im fort mit achtzig man. Der 
Jeff Davis hat now der General Beauregard 
nunner g’schickt mit fier dausend man, em 
Anderson die knep reiva.. Der Anderson hat 
alles geduldich aug’nomma fer fier und dreisich 
schtund, noh hat er surrendered. Die South het 
doh sehna kenna das sie die North net leddera 
kann. Wann es fier dausaund man fier und 

dreisich schtund nemmt fer achtzig man zu 
hocka, wie lang werd es die gans South nemma 
fer die gans North zu hocka? Des war die 
question, avver der Jeff Davis war nie net gute 
an figgers. 

Now hat der Lincoln g’rufa fer soldata, und 
hat sie aw grickt. Die zwae armee, North und 
South, sin tzamma kumma an Bull Run. Nach 
em fecht sin die zwae armee g’schprunga—die 
South nach die North. 

Der General MeClellan war am head fom 
armee fom Potomac, und der General Grant war 
drunner in Tennessee und Kentucky, wo er 
Kentucky, aesel getrained hat fer service. 

Die armee fom Potomac hat schlecht glick 
g’hat. Sie hen fiel fechta missa, und ken 
general hat schticka wella. Nach em McClellan 
hat der Burnside command g’numma; und nach 
em Burnside hat der Hooker der job grickt. 

Ivver em gansa South war nix als fechta. 
Uf em wasser hen sie aw g’fochta. Die South 
hat en schiff g’hat so gross als Noah’s Ark. Now 
hat die North en kase box grickt und e’ paar man 
nei geduh und naus g’schickt fer der gross schiff 
zu hocka. Wie der kase box derark g’fanga 
hat, hat aens fon der mienner naus g’langt, und 

mit der fauscht en lcch in der ark g’schlaga, und 
der ark is g’sunga. 

Uf der ıst January, 1863, hat der Lincoln 
declared das all die naeger im land frei sin, 
except die weisa das in der bresent sin. Er hataw 
der General Meade im Hooker seim blatz geduh. 
Der Meade hat sacha so haes g’macht fer der Lee 
das der Lee nuf nach em north pole geh hat 
wella sich ab zu kiela.. Avver an Gettysburg 
hat der Meade ihn widder g’fanga und es hat 
der Meade drei tag g’nomma fer der Lee zu 
convinca daser kalt fangt wann er dort nuf geht. 
Der Lee is noh widder South ganga und der 
Meade isihm nach yuscht fer ihm company zu 
halta. 

Ivver all sin die rebels g’leddert worra, und 
ebmohls hen sie die Federalists aw g’leddert. 
Now hat der General Grant command g’nomma 
fom grossa armee, und hat sich an Petersburg 
und Richmond uf ghalta. Doh hat der 
Captain Mike Heckhauf en goverment aesel 
g’schtola und ferkauft fer sei luh aus em 
government zu griega. (Nach em greek hat der 
Mike en pension und en township oflice grickt 
alsen reward fer gutie services. ) 

Now war die South so gute als g’leddert, avver 
der Lincoln hat g’wist das sei aus g’worena 

soldata ken schaener finish druf duh kenna, so 
hat er die drei monat soldata raus g’rufa. Sie 
sin kumma und hen sich so wiedich forg’schtellt 
(in camp an Washington) das der Lee 
ferschrocka is und uf der gth April, 1865, hat 
er surrendered zum Grant. 

Die Union war now preserved, gross dank zu 
die drei monat soldata; und der Jeff Davis is 
fort g’schprunga. Avver drunner South, weit, 
weit fon haem und freind iser g’fanga worra. 
Er war uf ge’dresst wie an alte frau, avver er 
hat fergessa sei whiskers zu schaefa. 

Deweil die Nortlı yubelirt hat ivverihra sieg 
ivverem South isder President Lincoln g’schossa 
worra; Der John Wilkes Bootlı hat es geduh, 
und wie die oficers ihm hach wora is er aw 
g’schossa worra.. Nach em Lincoln seim todt 
hat der 


ANDREW JOHNSON 


sei blatz g’nomma. Der Johnson war en 
schneider bei handwork, und hat g’maent er 
kan Congress aus en job scheida. Im Johnson 
seiner zeit, wie alleweil, war Congress ordlich 
tzae, und der Johnson hat schier gar sei schare 
ferbrocha. Doh hat der Johnson aus g’funna 
das der President net en koenig is und is aw net 

es gans government. (Fermarickt des dir yunga 
kerls wo gern e’ tag President sei wet.) 

Mit em graeschta dael fom druvel ferbei, und 
der Johnson aus em White House is der 


ULYSSES S. GRANT 


nei ganga schmoka und die bisniss duh. Der 
Grant hat die hend full g’hat mit Centennial 
runna und Insching fechta. Der General Custer 
war em Grant sei proxy in dem fecht, und der 
greek hat g’halta bis der Sitting Bull und der 
Narrish Gaul nuf nach Canada gezoga sin. Der 
Grant, nach dem das sei term uf war, hat en 
trip um die welt rum g’macht fer aus finna eb 
die United States die gans welt is oder eb es 
noch meh laender hat. Der 


RUTHERFORD B. HAYES 


war der naechst President. Es erscht ding das 
er geduh hat war es White House zu fumigata, 
der g’schmach fom Grant seiner cigars raus 
griega. Der Hayes war der aensig President 
das net elect war bei die leit. En special Com- 
mission hat ihn elect. In derer zeit hen die 
Chinese aug’fanga doh rivver kumma, Nach 
em Hayes is der 


k 

JAMES A. GARFIELD 


elect worra. Er war en guter man und hat 
insist uf duk was recht is, und deshalben is er 
g’shossa worra und is g’schtorva. Der 


CHESTER A. ARTHUR 


hat noh die bisniss uf g’nomma und weil bisniss 
net brisk war hat er zeit g’hat fer im land rum 
schpringa und centennial exhibitions sehna. Die 
letschta sex Presidents wora all Republicans, 
und now wie em Arthur sie zeit uf war sin die 
Republicans zurick g’schtonna und hen die 
Demagrata en chance gevva. Der Demagratish 
hahna hat gegraet, und der 


GROVER CLEVELAND 


war elect. Der Grov war en alter ‘bach,’ 
avver nach dem das er President war hat es ihn 
net lang g’nomma en frau griega.. G’hiert 
laeva war neu zu ihm, und er war liever bei die 
‘“mam’’ g’sitzt wie in seim office. So hat er die 
bisniss walta g’lost, und eb sei lieb-traum ferbei 
war hat er g’sehna das die leit der 


BENJAMIN HARRISON 


in seim blatz elect hen. Der Benj war en guter 
President, und hat lessons g’nomma g’hat fon 
seim grossdawdy, der Bill Hen Tippecanoe 

Harrison. Die lessons hat er runner g’hand zu 
seim grosskind, der Baby McKee. Now wella 
mir gern sehna eb der Baby aw noch President 
werd. Es war net fiel g’wonna im Harrison 
seiner election so hen die leit em. 


GROVER CLEVELAND 


widder en chance gevva fer sich en grosser name 
macha. Er hat now die tariff rates nunner 
geduh so das all dieschafleit en vacation grickt 
hen. Er selvert is ganga wildie enda schiessa 
an Buzzard’s Bay, und wie er schpot haem 
kumme is e’ nacht hat es die Fraulein Cleveland 
so ferzernt das sie ganga is und hat die Woman’s 
Christian Temperance Union gejoined. Er hat 
aw lieb macha wella mit die Koenigin Lilliou- 
kilani fon Hawaii. Mir hen all gute g’fielt, und 
der General Jake Coxey hat all die tramps im 
land g’samelt fer nach Washington geh der 
Cleveland congratulata und ihrashoe uf em grass 
im White House hoff butza. Wie die armee 
nach Washington kummais, hat der Cleveland 
die police force naus g’schickt sie zu bewilcoma. 
Die staat hat die tramps e’ paar tag entertained 
und noh frei g’lost uf die condition das sie so 
weit aweg fon die staat gehn als sie geh kenna. 

Der Cleveland hat g’sehna das es net dawert is 
broviera fer noch en term, so hat er der 


WILLIAM MCKINLEY 


in der White House ziega g’lost. Der Bill hat 
now der tariff widder g’raised und die leit sin 
widder allan die arvet. In unserm land hen 
mirruhige zeita g’hat, avver drunna in Cuba 
hen die Spanishe ‘‘ jack’’ uf gedreht. Der Mc- 


Die Spanishe Laufa Spanish 


Kinley hat nix g’sad bis die Spanishe des land 
ordlich hart gedruffa hen, noh hat er en 
armee nach Cuba g’schickt. Wie unser soldata 
nunner kumma sin hen sie die Spanishe am 
hinnera watchasack fescht g’nomma und span- 
ish laufa g’macht. Es war avver glei ferbei, 
und die Gottin der Freiheit regiert net yuscht in 

dem land, avver aw in Cuba. Der McKinley 
war en guter President und hat aw dafor leida 
ınisssa. Eris g’schossa worra, und nach seim 
todt is der 


THEODORE ROOSEVELT 


uf der schtool. Der Ted scheint en guter kerl 
zu sei, ennyhow so weit. Er hat em Monroe sie 
alter trespass notice widder uf getackt, und is 
naus West ganga beara schiessa. Mir laeva dolh 
in frieda und freiheit so lang das mir unser tax 
betzahla und bleiva aus der bresent. 


ZUM BESCHLUSS 


Des Land hat Wunnerfull Forschritt G’macht— 
Grosse Inventions Macha Arvet Leicht— 


Unser Gross Gelegenheit. 


N DERER zeit zeita em Freiheit Greek, hat des 
land wunnerfull forschritt g’macht. Yankee 
hern sin immer busy schtudya wie sie reich kenna 
warra, ohne fiel arvet duh. Der result fon dem 
is das es land so foll grosse inventions is— 
machina und so dergleicha—das mir nix meh by 
hand macha. Mirduhn all machina macha oder 
runna fer ebbes schunscht zu macha. Und 
wer netan dem schafit is entweder en tramp, en 
gebuster sport, oder en bank cashier. 

Der schteam inchine is en English invention, 
avver der riggleweg und schteamboat sin 
Americanish. Mir hen die graeschta rigglewege 
in die welt, und of course, die haechste ‘“ship- 
ping’’ rates, weil die stockholders all orme (?) 
menner sin. 

In dem land hat electricity es haechst develop- 
menterreicht. Der Benj Franklin is als naus in 
en g’widder raega und hat es fon die wolka 
gezoga und gebottled. Die leit hen net g’wist 
wie es zu usa, und em Franklin sei sales wora 
so wennig das er aus die bisniss ganga is. 

Der Morse war der naechst das g’monkeyed 
hat mit electricity, und hat des telegraph invent. 

Der telephone is aw doh, womit mir unser 
friend beleidicha oder ferflucha kenna und 
breicha net ferricha das mir en blo aug griega. 

Now usa mir electricity fer machina, street cars 
und automobeels runna, fer leit todt macha, fer 
hitz und licht, und fer in die leit ihra mauga 
sehna auszufinna wie flel Insching bitters sie 
gedrunka hen. 

Unser gebeier sin aw die graeschte in der welt. 
In dem broviera die leit der alt tower fon Babel 
zu bieta. Sie sin so hoch, mir brauch yuscht en 
glaener jump fom dach nemma und mir kummt 
in der himmel. £ 

Alleweil sin e’ paar Yankees am schoffa fer an 
machine mocha womit man fliega kann. Ich 
glab net das sie succeeda, fer fliegel sin net fer 
menscha in derer welt. Es geheret unser zu 
warta bis Gott uns haem ruft, und wann mir 
wertig sin griega mir fliegel. 


Der Franklin Fangt Electricity 

Es bescht ding in dem land isdas en yeders en 
chance hat President zu sei. Alles das naetig s 
is President zu warra is in dem land gebora zu 
sei und en grosser sock foll gelt und die recht 
political backing zu havva. Die chance is uf zu 
all unser citizens, except editors, poets und 
schreiver fon Deutsche schticker. 


DAS ENDE. 


